**Innhold i VA-rammeplan**

**Innledning**

**Til førstegangsbehandling av alle reguleringsplaner skal det sendes inn rammeplan for vann, avløp, overvann og flom (VA-rammeplan)**

**Planen skal vise prinsippløsninger for vann, avløp, overvann og flom i sammenheng med eksisterende system.**

**Kompleksiteten og omfanget av rammeplanen vil variere ut fra reguleringsplanens type, størrelse og kompleksitet.**

**Planens formål**

Formålet med VA-rammeplanen er at vannrelaterte forhold skal avklares tidlig i reguleringsprosessen. Dette for å ivareta at det i reguleringsplanen tas hensyn til eventuelle kjente problem-, oppmerksomhets- og mulighetsområder hvor løsninger kan sikres med tilstrekkelig areal, hensynssoner og tilhørende bestemmelser.

VA-rammeplanen er ikke juridisk bindende i seg selv, men skal danne grunnlag for bestemmelser som er nødvendige for å vareta foreslåtte løsninger.

Vann og avløp Plan i Bærum kommune vurderer løsningene beskrevet i VA-rammeplanen i kraft av rollen som eier av offentlig VA-infrastruktur og som sektormyndighet for overvann. For overvann vises det til kommunens handlingsplan for overvann, generelle krav om åpne og blågrønne overvannsløsninger, samt pågående overvannsprosjekt for fremtidsrettet overvannshåndtering, INNOVANN.

**Krav til innhold i VA-rammeplan**

VA-rammeplanen skal:

1. Gi en beskrivelse av tomten hvor det blant annet fremgår:
	* Tomtens størrelse
	* Andel tette flater
	* Grunnforhold/infiltrasjonspotensiale (dette skal dokumenteres med gjennomførte infiltrasjonstester)
	* Grunnvannsstand
	* Tidligere utførte grunnundersøkelser
2. Avdekke utfordringer knyttet til vann, avløp og overvannshåndtering
3. Foreslå nødvendige tiltak for å håndtere utfordringene
4. Vise prinsippløsning for vann, avløp og overvannshåndtering (herunder flom)
5. Referere/gjengi gjeldende bestemmelser i kommuneplan som omhandler overvann for området
6. Foreslå arealformål i plankart og/eller reguleringsbestemmelser, herunder eventuelle rekkefølgekrav som er nødvendige for å ivareta hensynet til vann, avløp, overvann og flom
7. Dersom det finnes, avklare føringer gitt i veiledende planer for offentlig rom (VPOR), veiledende planer for kabler og ledninger (VPKL), masterplaner/strategiplaner for vann og avløp og dynamiske skybruddsplaner

Løsninger innenfor reguleringsområdet skal komme frem av planen, men det kan også være aktuelt å se på tiltak utenfor området. Dette vil være særlig aktuelt for overvann og flom.

Forhold til annen infrastruktur må også avklares.

**Mer detaljert om planens innhold knyttet til vann, avløp og overvann/flom**

For vannforsyning skal det:

1. Redegjøres for planlagt vannforbruk
2. Redegjøres for hvordan krav knyttet til slokkevann er tenkt ivaretatt
3. Vise dimensjoner for nye hovedledninger og planlagte tilknytningspunkter

For spillvann skal det:

1. Redegjøres for antatt dimensjonerende mengder, dimensjoner på nye hovedledninger og tenkte tilknytningspunkter til eksisterende infrastruktur

For overvann og flom skal det:

1. Redegjøres for løsninger med utgangspunkt i kommunens 3-trinnsstrategi
2. Redegjøres for de ulike arealtypene som er planlagt innenfor planområdet med tilhørende arealkoeffisienter
3. Redegjøres for avrenning før og etter utbygging
4. Redegjøres for eventuelle flomveier både innenfor tiltaksområdet og til og fra tilgrensende områder
5. Redegjøres for elveflom/havnivåstigning hvis aktuelt

**Tegninger som skal følge med VA-rammeplanen**

1. VA-plantegning som viser eksisterende og planlagte vann- og avløpsanlegg med angitte tilkoblingspunkter og slokkevannsdekning. (Slokkevannsdekning skal vises med oppstillingsplass for brannbil og avstand i brøytet areal til innganger i normalt bruk)
2. Overvannsplan som viser delnedbørfelt og mulig plassering av lokale overvannstiltak (LOD-tiltak) samt flomveier. Flomveier skal vises med utbredelse og DV-tall (dybde/hastighet) dersom dette foreligger fra skybruddsplaner
3. Tegning som samlet viser all teknisk infrastruktur (dette vil typisk være vann og avløp, fjernvarme/-kjøling, avfallssug og kabler) sammen med illustrasjonsplan og flomveier. (Hensikten med denne tegningen er å avdekke eventuelle konflikter mellom eksisterende og planlagte tiltak over og under bakken)

**Sjekkliste for utarbeidelse av VA-rammeplan**

For å sikre at alle fagområder blir ivaretatt i VA-rammeplanen skal følgende sjekkliste svares ut:

* Eierskap til VA-infrastruktur med grensesnitt
* Vannforsyning og forsyningssikkerhet i området
* Spillvannsproduksjon i området
* Overvannsavrenning før og etter utbygging. Økt avrenning grunnet arealendringer skal forsinkes og håndteres lokalt
* Tilstrekkelig areal til overvannsanlegg og relevante eiendomsforhold
* Går det lukkede bekker gjennom planområdet skal åpning av bekk utredes
* Berøres planområdet av hensynssone for flom, skal sikkerhet mot flom og erosjon utredes gjennom en farekartlegging
* Dersom det er utarbeidet dynamisk skybruddsplan for området, og denne planen angir at det er mulighetssoner og/eller problemområdet innenfor planområdet, skal dette hensyntas

**Disposisjon av VA-rammeplan**

Kommunen ønsker at VA-rammeplanen bygges opp med følgende kapittelinndeling:

1. Sammendrag
2. Innledning
3. Beskrivelse av eksisterende situasjon
4. Beskrivelse av løsninger
5. Vedlegg

**VA-rammeplan for ulike reguleringer**

Omfanget av VA-rammeplanen vil naturlig variere ut ifra reguleringsplanens type, størrelse og kompleksitet. De generelle kravene gjelder i prinsippet for alle reguleringsplaner, men i det følgende vil forventningene til VA-rammeplanens innhold og omfang for ulike typer reguleringsplaner beskrives.

Områderegulering

I store områdereguleringer er det viktig at de store linjene innenfor vann, avløp og overvann/flom er avklart. VA-rammeplanen for slike reguleringer, vil i de fleste tilfeller bli forholdsvis omfattende, og det må påregnes betydelig innsats for utarbeidelse av denne planen. Det er viktig at kommunens VA-avdeling involveres tidlig i prosessen.

Ved områdereguleringer for gradvis transformasjon, skal det leveres VA-rammeplan som viser behov for endringer av VA-infrastrukturen som følge av gradvis transformasjon. Det er særlig viktig å se på nødvendige rekkefølgekrav for gjennomføring av tiltak på vann- og avløpsinfrastruktur i områdereguleringen.

Detaljregulering

Ved detaljregulering av større utbygginger, vil som for områdereguleringer, kunne bli omfattende. Prinsippløsninger for området, plassering og dimensjoner for hovedsystemene, hvordan utbyggingen skal tilknyttes hovedsystemet, kartlegging av flomveier og løsninger for overvann må fremkomme.

I de tilfeller hvor detaljreguleringen dreier seg om å regulere inn enkeltbygg, stilles det normalt færre krav til VA-rammeplanen. Det vil likevel være behov for kartlegging og vurdering av tilknytning til eksisterende nett og eventuelle konflikter mellom bygg og eksisterende nett. I tillegg må løsninger for overvannshåndtering og vurderinger av flomvei fremkomme.